
ANL a recepţionat 12 locuinţe pentru medici în orașul Vălenii de Munte

Agenția Națională pentru Locuințe (ANL), instituţie aflată sub autoritatea Ministerului Dezvoltării, Lucrărilor Publice şi Administraţiei (MDLPA), a recepționat, în orașul Vălenii de Munte (jud. Prahova), 12 locuinţe destinate specialiștilor din sănătate. 
Locuințele (apartamente cu 2 camere) au fost construite în amplasamentul din B-dul Nicolae Iorga nr. 158-160, pe un regim de înălţime P+2E+M (parter+2 etaje+mansardă), valoarea investiției fiind de 4.667.329,23 lei (inclusiv TVA).
Până în prezent, la nivelul județului Prahova, ANL a finalizat, în cadrul aceluiași program, 897 de unități locative, situate în localitățile: Ploieşti (402), Câmpina (80), Buşteni (51), Vălenii de Munte (103), Sinaia (168), Azuga (29), Păulești (22), Boldești-Scăeni (24) și Breaza (18).


***

Programul de construcții de locuințe pentru tineri, destinate închirierii, a fost lansat de ANL în anul 2001. Prin acest program se are în vedere și realizarea de locuințe destinate exclusiv specialiștilor din sănătate, pentru a veni în sprijinul autorităților publice locale de a stimula tânăra generaţie să profeseze pe teritoriul României, limitând astfel migraţia specialiştilor către alte ţări. Aceste locuințe sunt exploatate doar în regim de închiriere, cererile putând fi formulate de specialiști indiferent de vârstă, dacă sunt angajaţi ai unităţilor din domeniile respective aflate pe raza unităţii administrativ-teritoriale în care sunt amplasate locuinţele şi care nu deţin o locuinţă în proprietate pe raza unităţii administrativ-teritoriale respective. 
Sumele necesare finanțării programului se asigură de la bugetul de stat, prin bugetul Ministerului Dezvoltării, Lucrărilor Publice şi Administraţiei (MDLPA), din bugetele locale, precum și din alte surse legal constituite.

